《次韵周士春晴二首》
宋代·孙觌

门鹄犹残雪，林莺已唤春。相逢青眼见，不恨白头新。

猎猎翻归袖，僛僛落醉巾。小红齐破蕾，一笑为何人。

绿涨三家渡，红酣万户春。交情久客见，物态一时新。

缥缈凌波袜，淋漓漉酒巾。对花身已在，应解笑陈人。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。